CELEX: 52022PC0179
Language: sl
Date: 2022-04-13
Title: Predlog UREDBA EVROPSKEGA PARLAMENTA IN SVETA o spremembi in popravku Uredbe (EU) št. 508/2014 v zvezi s posebnimi ukrepi za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture

EVROPSKA KOMISIJA
            Bruselj, 13.4.2022
            COM(2022) 179 final
            2022/0118(COD)
            
            Predlog
            UREDBA EVROPSKEGA PARLAMENTA IN SVETA
            o spremembi in popravku Uredbe (EU) št. 508/2014 v zvezi s posebnimi ukrepi za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Vojaška agresija Rusije proti Ukrajini, ki se je začela 24. februarja 2022, vpliva na gospodarske subjekte v sektorju ribištva in akvakulture v Uniji. Motnje v trgovinskih tokovih ključnih proizvodov za sektor ribištva in akvakulture iz Rusije in Ukrajine so povzročile nenadno zvišanje cen ključnih vložkov, kot so energija in surovine. Na trgovino med Ukrajino in Unijo je prav tako močno vplivala nerazpoložljivost prevoza, saj so ukrajinska letališča zaradi ruskega napada postala neuporabna, v ukrajinskih pristaniščih pa so bili ustavljeni vsi komercialni ladijski prevozi. Sedanja kriza bo imela verjetno resne posledice za dobavo žit, rastlinskih olj in belih rib iz Ukrajine in Rusije v Unijo, kar bo privedlo do precejšnjega zvišanja cen krme za ribe in pomanjkanja ključnih surovin. Del flote Unije je prenehal z ribolovom, saj se je dobičkonosnost te dejavnosti zmanjšala, povečanja vhodnih stroškov, kot denimo naraščajočih cen energije, pa ni mogoče nadomestiti. Skupni učinek zvišanja stroškov in pomanjkanja se čuti tudi v sektorju gojenja in predelave morske hrane. Znatno zvišanje stroškov in motnje v trgovini so povzročili znatne motnje na trgu, zato je potrebno uspešno in učinkovito ukrepanje.Vojaška agresija Rusije proti Ukrajini ogroža tudi varnost ribolovnih dejavnosti, ki jih ribiči Unije izvajajo na sosednjih območjih. Zaradi tega so bile preventivno prekinjene dejavnosti na nekaterih območjih.
               
            
            
               Komisija glede na navedeno predlaga spremembo Uredbe (EU) št. 508/2014 o Evropskem skladu za pomorstvo in ribištvo (ESPR) z uvedbo posebnih ukrepov za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture. Izdatki so do 31. decembra 2023 še vedno upravičeni do prispevka iz navedenega sklada.
            
            
               Ta predlog dopolnjuje Izvedbeni sklep Komisije (EU) 2022/500 z dne 25. marca 2022 o opredelitvi vojaške agresije Rusije proti Ukrajini kot izjemnega dogodka, ki povzroči znatne motnje na trgih, zaradi česar se sprožijo podporni ukrepi v primeru krize v okviru Evropskega sklada za pomorstvo, ribištvo in akvakulturo (ESPRA). S svežnji ukrepov v okviru ESPR in ESPRA se kar najbolje izkoristijo razpoložljiva finančna sredstva za podporo sektorjem ribištva, akvakulture in predelave morske hrane v sedanji krizi.
            
            
               •Skladnost z veljavnimi predpisi s področja zadevne politike
            
            
               Predlog je skladen z Uredbo (EU) št. 1380/2013 o skupni ribiški politiki in z Uredbo (EU) št. 1303/2013 o skupnih določbah o skladih Unije, ki se izvajajo v okviru deljenega upravljanja. 
            
            
               •Skladnost z drugimi politikami Unije
            
            
               
                  Predlog je omejen na ciljno usmerjeno in izredno spremembo Uredbe (EU) št. 508/2014 in ohranja skladnost z drugimi politikami Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 43(2) in člen 175 Pogodbe o delovanju Evropske unije. 
            
            
               •Subsidiarnost (za neizključno pristojnost) 
            
            
               Določbe predloga se izvajajo v okviru deljenega upravljanja v skladu s finančno uredbo. 
            
            
               •Sorazmernost
            
            
               Predlagane določbe so skladne z načelom sorazmernosti, saj so ustrezne in nujne, za dosego želenih ciljev politike pa ni na voljo drugih manj omejevalnih ukrepov. 
            
            
               •Izbira instrumenta
            
            
               Predlagani instrument: uredba Evropskega parlamenta in Sveta.
            
         
         
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Ni relevantno.
               
            
            
               •Posvetovanja z deležniki
            
            
               Na izzive, ki izhajajo iz posledic vojaške agresije Rusije proti Ukrajini, ter potrebo po ublažitvi teh posledic za ribolovne dejavnosti in  omilitvi učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture so opozorili različni deležniki iz sektorja ribištva in akvakulture ter predstavniki držav članic. Vsi gospodarski subjekti, deležniki in zadevne države članice so poudarili potrebo po zagotovitvi finančne podpore za sektor ribištva in akvakulture.
            
            
               •Zbiranje in uporaba strokovnih mnenj
            
            
               
                  Ni relevantno.
               
            
            
               •Ocena učinka
            
            
               
                  Ocena učinka ni potrebna zaradi izjemne in kritične narave vojaške agresije Rusije proti Ukrajini, ki zahteva takojšnje blažitvene ukrepe Unije.  
               
            
            
               •Primernost in poenostavitev ureditve
            
            
               
                  Ni relevantno.
               
               
                   •
                        Temeljne pravice
               
               
                  Ta predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               Predlagana sprememba ne pomeni nobene spremembe letnih zgornjih mej prevzemanja obveznosti in plačil v večletnem finančnem okviru. 
            
            
               Trenutni ukrepi in operativni programi ESPR se ne izvajajo normalno, saj je kriza močno prizadela ribištvo, akvakulturo in dejavnosti predelave. Zato bi morale imeti države članice možnost, da v kratkem času prerazporedijo finančna sredstva v okviru svojih operativnih programov za posebne ukrepe in se tako izognejo izgubi finančnih sredstev za učinkovito spoprijemanje s krizo. Ta možnost bo omejena s proračunskimi sredstvi, ki so jih države članice že prejele in jih ne smejo preseči. 
            
            
               Razpoložljive odobritve plačil v proračunu za leto 2022 za ESPR lahko vključujejo spremembo prednostnih nalog Unije v okviru operativnih programov. Novi ukrepi bodo v veliki meri nadomestili prvotno načrtovane ukrepe, ki jih je treba zdaj ponovno preučiti zaradi splošnih motenj v dobavnih verigah. Cilj predlaganih ukrepov je zato zagotoviti učinkovito izvajanje proračuna za leto 2022 in dodelitve sredstev za ESPR za obdobje 2014–2020. 
            
            
               Komisija bo skrbno spremljala učinek predlagane spremembe na odobritve plačil v letu 2022, pri čemer bo upoštevala tako izvrševanje proračuna kot tudi popravljene napovedi držav članic.
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
         
         
            
               Uporabljajo se zahteve glede izvajanja, spremljanja, ocenjevanja in poročanja iz Uredbe (EU) št. 508/2014 in Uredbe (EU) št. 1303/2013.
            
            
               •Obrazložitveni dokumenti (za direktive)
            
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               Predlog uvaja naslednje ukrepe za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture:
            
            
               ·finančno nadomestilo za začasno prenehanje ribolovnih dejavnosti, kjer vojaška agresija Rusije proti Ukrajini ogroža varnost ribolovnih operacij. Za to nadomestilo ne veljata finančna zgornja meja iz člena 25(3) uredbe o ESPR in omejitev na največ šest mesecev iz člena 33(2) navedene uredbe. Podprto je s standardno stopnjo sofinanciranja Unije, ki znaša 75 % upravičenih javnofinančnih odhodkov;
            
            
               ·finančno nadomestilo za priznane organizacije proizvajalcev in združenja organizacij proizvajalcev, ki skladiščijo ribiške proizvode ali proizvode iz akvakulture v skladu z mehanizmom skladiščenja iz Uredbe (EU) št. 1379/2013 (skupna ureditev trgov);
            
            
               ·finančno nadomestilo za gospodarske subjekte v sektorju ribištva in akvakulture (vključno s sektorjem predelave) za izpad prihodkov ter dodatne stroške, ki so jim nastali zaradi motenj na trgu, ki jih je povzročila vojaška agresija Rusije proti Ukrajini, in njihovih učinkov na dobavno verigo ribiških proizvodov in proizvodov iz akvakulture. 
            
            
               Predlog uvaja navedene sheme nadomestil v obstoječe ukrepe ESPR, da se olajša njihovo hitro izvajanje. Zaradi uporabe obstoječega okvira niso potrebne bistvene spremembe predloge operativnih programov, olajša pa se tudi ponovno načrtovanje programov s strani držav članic. Vendar bo treba opraviti manjše tehnične prilagoditve predloge operativnih programov ter sistema poročanja in spremljanja. Prilagoditve v zvezi s sistemom poročanja in spremljanja niso nujne, saj imajo države članice še eno leto časa, preden morajo naslednjič predložiti kumulativne podatke o operacijah, izbranih za financiranje, v skladu s členom 97(1)(a) uredbe o ESPR. 
            
            
               Predlog uvaja tudi mehanizme prožnosti za olajšanje hitrega izvajanja teh novih ukrepov:
            
            
               ·poenostavljeni postopek za spremembo operativnih programov držav članic v zvezi z uvedbo teh ukrepov, vključno s prerazporeditvijo finančnih sredstev za te ukrepe;
            
            
               ·retroaktivno upravičenost odhodkov od 24. februarja 2022 za te ukrepe;
            
            
               ·možnost prerazporeditve fiksnih zneskov, ki so bili prvotno namenjeni za določene ukrepe ESPR (tj. nadzor in izvrševanje, zbiranje podatkov), za nove ukrepe.
            
            
               Predlog odpravlja tudi tehnično napako v angleški različici v členu 96 uredbe ESPR (besedilo „income foregone“ se nadomesti z „income forgone“).
            
            
            
               2022/0118 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi in popravku Uredbe (EU) št. 508/2014 v zvezi s posebnimi ukrepi za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture
            
            
               EVROPSKI PARLAMENT IN SVET EVROPSKE UNIJE STA –
            
         
         
            
               ob upoštevanju Pogodbe o delovanju Evropske unije ter zlasti člena 43(2) in člena 175 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  1
               , 
            
            
               ob upoštevanju mnenja Odbora regij
                  2
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Vojaška agresija Rusije proti Ukrajini, ki se je začela 24. februarja 2022, vpliva na gospodarske subjekte v sektorju ribištva in akvakulture v Uniji. Motnje v trgovinskih tokovih ključnih proizvodov za sektor ribištva in akvakulture iz Rusije in Ukrajine so povzročile nenadno zvišanje cen ključnih vložkov, kot so energija in surovine. Na trgovino med Ukrajino in Unijo je prav tako močno vplivala nerazpoložljivost prevoza, saj so ukrajinska letališča zaradi ruskega napada postala neuporabna, v ukrajinskih pristaniščih pa so bili ustavljeni vsi komercialni ladijski prevozi. Sedanja kriza bo imela verjetno resne posledice za dobavo žit, rastlinskih olj in belih rib iz Ukrajine in Rusije v Unijo, kar bo privedlo do precejšnjega zvišanja cen krme za ribe in pomanjkanja ključnih surovin. Del flote Unije je prenehal z ribolovom, saj se je dobičkonosnost te dejavnosti zmanjšala, povečanja vhodnih stroškov, kot denimo naraščajočih cen energije, pa ni mogoče nadomestiti. Skupni učinek zvišanja stroškov in pomanjkanja se čuti tudi v sektorju gojenja in predelave morske hrane. Znatno zvišanje stroškov in motnje v trgovini so povzročili znatne motnje na trgu, zato je potrebno uspešno in učinkovito ukrepanje.
            
            
               (2)Zato bi moralo biti mogoče, da Evropski sklad za pomorstvo in ribištvo (ESPR), ustanovljen z Uredbo (EU) št. 508/2014 Evropskega parlamenta in Sveta
                  3
               , podpre posebne ukrepe za omilitev učinkov motenj na trgu, ki jih je povzročila vojaška agresija Rusije proti Ukrajini, na dobavno verigo ribiških proizvodov in proizvodov iz akvakulture. Ti ukrepi bi morali zajemati finančno nadomestilo za priznane organizacije proizvajalcev in združenja organizacij proizvajalcev, ki skladiščijo ribiške proizvode ali proizvode iz akvakulture v skladu s členoma 30 in 31 Uredbe (EU) št. 1379/2013 Evropskega parlamenta in Sveta
                  4
               , ter finančno nadomestilo za gospodarske subjekte v sektorju ribištva in akvakulture za izpad prihodkov ter dodatne stroške, ki so jim nastali zaradi motenj na trgu, ki jih je povzročila vojaška agresija Rusije proti Ukrajini, in njihovih učinkov na dobavno verigo ribiških proizvodov in proizvodov iz akvakulture. Odhodki za operacije, ki prejemajo podporo v okviru teh ukrepov, bi morali biti upravičeni od 24. februarja 2022, tj. od datuma začetka vojaške agresije Rusije proti Ukrajini. 
            
            
               (3)Mogoče bi moralo biti tudi, da ESPR podpre finančno nadomestilo za začasno prenehanje ribolovnih dejavnosti, kjer vojaška agresija Rusije proti Ukrajini ogroža varnost ribolovnih dejavnosti. Tako začasno prenehanje bi se moralo upoštevati od 24. februarja 2022, tj. od datuma začetka vojaške agresije Rusije proti Ukrajini. 
            
            
               (4)Zaradi znatnih družbeno-gospodarskih posledic motenj na trgu, ki jih je povzročila vojaška agresija Rusije proti Ukrajini, za dobavno verigo ribiških proizvodov in proizvodov iz akvakulture bi moralo biti mogoče podpreti začasno prenehanje ribolovnih dejavnosti, ki ga je povzročila vojaška agresija Rusije proti Ukrajini, z najvišjo stopnjo sofinanciranja v višini 75 % upravičenih javnofinančnih odhodkov. 
            
            
               (5)Glede na potrebo po prožnosti pri prerazporeditvi finančnih sredstev bi moralo biti mogoče prerazporediti fiksne zneske, določene za ukrepe nadzora in izvrševanja ter ukrepe za zbiranje podatkov, na ukrepe za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture. Iz istega razloga ter brez poseganja v obstoječo finančno zgornjo mejo in omejitev trajanja za druge primere začasnega prenehanja ribolovnih dejavnosti finančna zgornja meja in omejitev trajanja ne bi smela veljati za zagotavljanje podpore za začasno prenehanje ribolovnih dejavnosti, ki ga je povzročila vojaška agresija Rusije proti Ukrajini. Obveznost odbitka podpore, ki je bila dodeljena za začasno prenehanje, od podpore, dodeljene istemu plovilu za trajno prenehanje ribolovnih dejavnosti, bi se morala še naprej uporabljati. Zaradi pravne jasnosti v zvezi z izvajanjem tega novega primera začasnega prenehanja se je treba sklicevati na obdobje upravičenosti iz člena 65(2) Uredbe (EU) št. 1303/2013 Evropskega parlamenta in Sveta
                  5
               . 
            
            
               (6)Glede na nujnost zagotovitve potrebne podpore bi bilo treba razširiti področje uporabe poenostavljenega postopka za spremembo operativnih programov držav članic, da se vključijo spremembe, povezane s posebnimi ukrepi za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture. Navedeni poenostavljeni postopek bi moral zajemati vse spremembe, potrebne za polno izvajanje zadevnih ukrepov, vključno z njihovo uvedbo, prerazporeditvijo finančnih sredstev z drugih ukrepov in opisom metod za izračun podpore. 
            
            
               (7)Zaradi pravne jasnosti v zvezi z izvajanjem novih ukrepov je treba odpraviti tehnično napako v angleški različici Uredbe (EU) št. 508/2014 in nadomestiti besedilo „income foregone“ z besedilom „income forgone“. Člen 96 navedene uredbe se ustrezno popravi. 
            
            
               (8)Glede na nujnost potrebne podpore bi morala ta uredba začeti veljati dan po objavi. Glede na nepričakovano naravo vojaške agresije Rusije proti Ukrajini ter njen resen vpliv na ribolovne dejavnosti ter zadevne gospodarske sektorje in dobavne verige, bi se morala upravičenost stroškov uporabljati retroaktivno od 24. februarja 2022.
            
            
               (9)Zaradi nujnosti, ki jo narekuje vojaška agresija Rusije proti Ukrajini, in s tem povezanega socialno-ekonomskega vpliva na sektor ribištva in akvakulture je bilo primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen PEU, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
            
            
               (10)Uredbo (EU) št. 508/2014 bi bilo zato treba ustrezno spremeniti in popraviti –
            
            
               SPREJELA NASLEDNJO UREDBO:
            
            
               Člen 1
               Spremembe Uredbe (EU) št. 508/2014
            
            
         
         
            
               Uredba (EU) št. 508/2014 se spremeni:
            
            
            
               1. v členu 13 se doda naslednji odstavek 7:
            
            
               „7. Proračunska sredstva iz odstavkov 2 in 3 se lahko prerazporedijo za podporo iz točke (d) člena 33(1), člena 44(4a), člena 67 in člena 68(3) za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture.“;
            
            
            
               2. v členu 22(2) se točka (e) nadomesti z naslednjim:
            
            
               „(e) sprememb operativnih programov v zvezi s podporo iz točke (d) člena 33(1), člena 35, člena 44(4a), točke (b) člena 55(1), členov 57, 66 in 67, člena 68(3) ter člena 69(3), vključno s prerazporeditvijo finančnih sredstev zaradi obravnavanja posledic izbruha COVID-19 ali za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture.“;
            
            
            
               3. v členu 33(1) se točka (d) nadomesti z naslednjim:
            
            
               „(d) kadar je do začasnega prenehanja ribolovnih dejavnosti prišlo med 1. februarjem in 31. decembrom 2020 kot posledica izbruha COVID-19, vključno za plovila, ki delujejo na podlagi sporazuma o partnerstvu o trajnostnem ribištvu, ali od 24. februarja 2022 kot posledica vojaške agresije Rusije proti Ukrajini, ki ogroža varnost ribolovnih dejavnosti.“;
            
            
            
               4. v členu 33(1) se drugi pododstavek točke (d) nadomesti z naslednjim:
            
            
               „V skladu z drugim pododstavkom člena 65(9) Uredbe (EU) št. 1303/2013 in z odstopanjem od prvega pododstavka navedenega člena so odhodki za dejavnosti, ki prejemajo podporo iz točke (d) prvega pododstavka tega odstavka, upravičeni od 1. februarja 2020, če so posledica izbruha COVID-19, ali od 24. februarja 2022, če so posledica vojaške agresije Rusije proti Ukrajini, ki ogroža varnost ribolovnih dejavnosti.“;
            
            
            
               5. v členu 33 se odstavek 2 nadomesti z naslednjim:
            
            
               „2. Podpora iz točk (a), (b) in (c) prvega pododstavka odstavka 1 se lahko dodeli za največ šest mesecev na plovilo v obdobju upravičenosti iz člena 65(2) Uredbe (EU) št. 1303/2013. To najdaljše trajanje se ne uporablja za podporo iz točke (d) navedenega pododstavka.“;
            
            
            
               6. v členu 44 se odstavek 4a nadomesti z naslednjim:
            
            
               „4a. ESPR lahko podpira ukrepe za začasno prenehanje ribolovnih dejavnosti, ki ga je povzročil izbruh COVID-19 ali vojaška agresija Rusije proti Ukrajini, ki ogroža varnost ribolovnih dejavnosti, kot je določeno v točki (d) člena 33(1), pod pogoji iz člena 33.“;
            
            
         
         
            
               7. v členu 67 se uvodno besedilo prvega pododstavka odstavka 1 nadomesti z naslednjim:
            
            
               „1. Kadar je to potrebno za odziv na izbruh COVID-19 ali za omilitev učinkov motenj na trgu, ki jih je povzročila vojaška agresija Rusije proti Ukrajini, na dobavno verigo ribiških proizvodov in proizvodov iz akvakulture, lahko ESPR podpira nadomestila za priznane organizacije proizvajalcev in združenja organizacij proizvajalcev, ki skladiščijo ribiške proizvode ali proizvode iz akvakulture, navedene v Prilogi II k Uredbi (EU) št. 1379/2013, ali proizvode pod oznako KN 0302, kot so navedeni v točki (a) Priloge I k navedeni uredbi, če se ti proizvodi skladiščijo v skladu s členoma 30 in 31 navedene uredbe, ob upoštevanju naslednjih pogojev:“; 
            
            
            
               8. v členu 67 se odstavek 2 nadomesti z naslednjim:
            
            
               „2. Podpora iz odstavka 1 se ukine 31. decembra 2020, razen če blaži učinke motenj na trgu, ki jih je povzročila vojaška agresija Rusije proti Ukrajini, na dobavno verigo ribiških proizvodov in proizvodov iz akvakulture.
            
            
            
               V skladu z drugim pododstavkom člena 65(9) Uredbe (EU) št. 1303/2013 in z odstopanjem od prvega pododstavka navedenega člena so odhodki za dejavnosti, ki prejemajo podporo iz tega člena, upravičeni od 1. februarja 2020, če gre za odziv na izbruh COVID‐19, in od 24. februarja 2022, če gre za omilitev učinkov motenj na trgu, ki jih je povzročila vojaška agresija Rusije proti Ukrajini, na dobavno verigo ribiških proizvodov in proizvodov iz akvakulture.“; 
            
            
            
               9. v členu 68 se doda naslednji odstavek 3:
            
            
               „3. ESPR lahko podpre finančno nadomestilo za gospodarske subjekte v sektorju ribištva in akvakulture za izpad prihodkov ter dodatne stroške, ki so jim nastali zaradi motenj na trgu, ki jih je povzročila vojaška agresija Rusije proti Ukrajini, in njihovih učinkov na dobavno verigo ribiških proizvodov in proizvodov iz akvakulture.
            
            
               V skladu z drugim pododstavkom člena 65(9) Uredbe (EU) št. 1303/2013 so odhodki za dejavnosti, ki prejemajo podporo iz prvega pododstavka, upravičeni od 24. februarja 2022.
            
            
               Nadomestilo iz prvega pododstavka se izračuna v skladu s členom 96.“;
            
            
            
               10. v členu 95(2) se točka (e) nadomesti z naslednjim:
            
            
               „(e) operacija povezana s podporo na podlagi člena 33 ali 34 ali nadomestilom na podlagi člena 54, člena 55, člena 56, člena 68(3) ali člena 69(3).“.
            
            
                
            
            
               Člen 2
               Popravek Uredbe (EU) št. 508/2014
            
            
               Člen 96 Uredbe (EU) št. 508/2014 se nadomesti z naslednjim:
            
            
               „Člen 96
               Izračun dodatnih stroškov ali izpada prihodkov
            
            
               Kadar je pomoč dodeljena na podlagi dodatnih stroškov ali izpada prihodkov, države članice zagotovijo, da so ustrezni izračuni primerni, natančni ter pripravljeni vnaprej na podlagi poštenega, pravičnega in preverljivega izračuna.“.
            
         
         
            
               Člen 3
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  predsednica
                        predsednik
               
            
         
         
            
                  
                     (1)
                  
                        UL C , , str. .
               
               
                  
                     (2)
                  
                        UL C , , str. .
               
               
                  
                     (3)
                  
                        Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).
               
               
                  
                     (4)
                  
                        Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L 354, 28.12.2013, str. 1).
               
               
                  
                     (5)
                  
                        Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).